## El Consell aprova un conveni amb la Federació de Jocs i Esports Tradicionals de la Comunitat Valenciana per a donar suport a les tradicions esportives autòctones

*** La Generalitat destina 15.000 euros a esta entitat per a fomentar els esports i jocs tradicionals valencians**

El Consell ha autoritzat la subscripció d’un conveni de col·laboració amb la Federació de Jocs i Esports Tradicionals de la Comunitat Valenciana per a promoure les seues activitats durant 2024.

En eixe sentit, la Generalitat invertirà 15.000 euros per a donar suport a la Federació en el seu funcionament, en el desenrotllament de programes de tecnificació esportiva, ajudes a esportistes, programes divulgatius, difusió de les modalitats tradicionals, així com en l’organització de competicions i exhibicions esportives.

Per la seua banda, la Federació de Jocs i Esports Tradicionals de la Comunitat Valenciana realitzarà activitats de promoció en els centres escolars, dins del programa ‘Jocs a l’escola’, de jocs com les birles, el llançament de bola a braç, pic i pala, canut o el llançament al set i mig.

L’entitat també es compromet a participar en diverses jornades i trobades vinculades amb esta temàtica a la Comunitat Valenciana i en altres regions, així com fer constar expressament la col·laboració de la Generalitat en totes les iniciatives, els actes i els materials de difusió i publicitat.

Este conveni s’emmarca en les polítiques del Consell de suport als esports i jocs autòctons per a promocionar i mantindre les tradicions esportives valencianes.

Fecha: 02/08/2024